section_heading: Povijest
paragraph_text: Župa se nalazi u području Neretvice, rječice koja se ulijeva u Jablaničko jezero. Do 16. stoljeća, to su područje pastorizirali franjevci iz Konjica. Nakon rušenja konjičkog samostana u vrijeme progona 1521-24. tamošnji katolici prelaze u pastoralnu nadležnost kreševskih franjevaca. U 17. stoljeću na tom je području postojala župa pod imenom Neretva, gdje je početkom toga stoljeća živjelo 1.600 katolika Hrvata. Zbog posljedica Bečkoga rata (1683. – 99.) župa je gotovo opustjela i prestala je postojati.